b'\n_START_ARTICLE_\nUniversitat de Nottingham\n_START_SECTION_\nFundaci\xc3\xb3\n_START_PARAGRAPH_\nL\'origen de la Universitat de Nottingham es remunta a la fundaci\xc3\xb3 d\'una escola d\'adults el 1798, i al cicle de confer\xc3\xa8ncies inaugurat el 1873 per la Universitat de Cambridge, les primeres d\'aquest tipus en el Regne Unit. No obstant aix\xc3\xb2, s\'acostuma a considerar que la fundaci\xc3\xb3 de la universitat fou arran de la creaci\xc3\xb3 l\'any 1881 del University College Nottingham, com a part constituent de la Universitat de Londres. L\'any 1875, un contribu\xc3\xafdor an\xc3\xb2nim va donar \xc2\xa310.000 per tal que l\'escola d\'adults i els cicles de confer\xc3\xa8ncies es poguessin realitzar de forma permanent, i la Corporaci\xc3\xb3 de Nottingham va acordar construir i mantenir un edifici per aquest prop\xc3\xb2sit, aix\xc3\xad com destinar fons pel seu funcionament docent. La col\xc2\xb7locaci\xc3\xb3 de la primera pedra de la universitat fou realitzada el 1887 pel Primer Ministre brit\xc3\xa0nic William Ewart Gladstone, i fou inaugurat el 1881 pel Pr\xc3\xadncep Leopold, duc d\'Albany. El 1881 hi havia quatre professors: Literatura, F\xc3\xadsica, Qu\xc3\xadmica i Ci\xc3\xa8ncies naturals. Aviat se sumaren altres departaments i c\xc3\xa0tedres: Enginyeria el 1884, Estudis Cl\xc3\xa0ssics i Filosofia el 1893, Franc\xc3\xa8s el 1897, i Magisteri el 1905. El 1905, el departament conjunt de F\xc3\xadsica i Matem\xc3\xa0tiques se separ\xc3\xa0 en dues entitats separades. El 1911 es crearen els departaments d\'Angl\xc3\xa8s i Mines. El 1912, Econ\xc3\xb2miques i Geologia es combinaren amb Geografia. Addicionalment, es crearen els departaments d\'Hist\xc3\xb2ria el 1914, d\'Educaci\xc3\xb3 d\'Adults el 1923 i de Farm\xc3\xa0cia el 1925.\n_START_SECTION_\nStatus de la universitat\n_START_PARAGRAPH_\nEls estudiants de la Universitat de Nottingham rebien els seus t\xc3\xadtols de la Universitat de Londres, i no va ser fins a 1948, amb l\'atribuci\xc3\xb3 de la carta reial a la universitat, que ja pogu\xc3\xa9 atorgar t\xc3\xadtols en el seu propi nom, The University of Nottingham._NEWLINE_Durant la d\xc3\xa8cada de 1940, el Midlands Agricultural and Dairy College de Sutton Bonington es va fusionar amb la School of Agriculture, i el 1956 es va completar l\'edifici Portland com a complement de l\'edifici Trent. El 1970, la universitat va fundar la primera escola de medicina del segle\xc2\xa0xx al Regne Unit. El 1999, s\'inaugur\xc3\xa0 el campus Jubilee en l\'antic empla\xc3\xa7ament de la Rayleigh Bicycle Company, a una milla de dist\xc3\xa0ncia del campus. Des de llavors, la universitat va comen\xc3\xa7ar a expandir-se internacionalment, amb l\'obertura de campus a Mal\xc3\xa0isia i Xina els anys 1999 i 2004 respectivament. L\'any 2005, es va inaugurar el King\'s Meadow Campus a prop del University Park Campus._NEWLINE_La universitat ha tingut diversos logotips al llarg de la hist\xc3\xb2ria, comen\xc3\xa7ant per l\'escut d\'armes. Posteriorment, la Universitat de Nottingham va adoptar un logotip m\xc3\xa9s senzill, on apareix una versi\xc3\xb3 estilitzada del castell de Nottingham rodejat pel text "The University of Nottingham". El 2001 es va redissenyar el logotip, arran d\'un projecte de renovaci\xc3\xb3 de la imatge corporativa.\n_START_SECTION_\nOrganitzaci\xc3\xb3 i estructura acad\xc3\xa8mica\n_START_PARAGRAPH_\nEl m\xc3\xa0xim dirigent \xc3\xa9s el rector, escollit pel tribunal de la universitat, sota la recomendaci\xc3\xb3 del consell universitari. El responsable acad\xc3\xa8mic i administratiu \xc3\xa9s el vicerector, assistit per sis sotsvice-rectors. L\'equip de govern \xc3\xa9s el Consell Universitari, compost per 35 membres, la majoria amb c\xc3\xa0rrecs no-acad\xc3\xa8mics. L\'autoritat acad\xc3\xa8mica \xc3\xa9s el Senat, format per professors, personal no docent i representants dels estudiants. El f\xc3\xb2rum de debat m\xc3\xa9s gran \xc3\xa9s el Tribunal Universitari, presidit pel Rector. L\'actual rector \xc3\xa9s Sir Andrew Witty, que arrib\xc3\xa0 al c\xc3\xa0rrec l\'1 de gener de 2013, succeint aix\xc3\xad Yang Fujia, rector des de juliol de 2001. L\'actual vicerector \xc3\xa9s David Greenaway, qui va substituir al c\xc3\xa0rrec Sir Colin Campbell l\'any 2008, que supervis\xc3\xa0 els plans d\'expansi\xc3\xb3 de la universitat, fins al punt que el diari The Times s\'hi referia com "el Sir Alex Ferguson dels vicerectors"._NEWLINE_La Universitat est\xc3\xa0 formada per diverses escoles i departaments, organitzats en cinc facultats: Facultat de Belles Arts, Facultat d\'Enginyeria, Facultat de Medicina i Ci\xc3\xa8ncies de la Salut, Facultat de Ci\xc3\xa8ncies i Facultat de Ci\xc3\xa8ncies Socials. Cada facultat t\xc3\xa9 diversos departaments m\xc3\xa9s petits.\n_START_SECTION_\nDocents i admissions\n_START_PARAGRAPH_\nNottingham \xc3\xa9s una instituci\xc3\xb3 amb gran vocaci\xc3\xb3 de recerca, i dos dels seus exalumnes van rebre un premi Nobel el 2003. Gran part de la investigaci\xc3\xb3 sobre imatgeria per resson\xc3\xa0ncia magn\xc3\xa8tica (IMR) es va realitzar a Nottingham. Aquesta labor motiv\xc3\xa0 que Sir Peter Mansfield reb\xc3\xa9s el Premi Nobel de Medicina o Fisiologia l\'any 2003. Nottingham encara \xc3\xa9s un referent de la recerca sobre IRM. Frederick Kipping, professor de qu\xc3\xadmica entre 1897 i 1936, descobr\xc3\xad els pol\xc3\xadmers de silicona a Nottingham. Alguns investigadors de Nottingham han aconseguit progressos importants en el cultiu in vitro de plantes i en micropropagaci\xc3\xb3, a m\xc3\xa9s de la primera producci\xc3\xb3 de tom\xc3\xa0quets transg\xc3\xa8nics en la d\xc3\xa8cada de 1980 pel professor Don Grierson. Altres innovacions a la universitat han estat els implants coclears per a nens sords, o la posici\xc3\xb3 de seguretat usada en aviaci\xc3\xb3 comercial. Les instal\xc2\xb7lacions de Nottingham inclouen un supercomputador de 46 teraflops._NEWLINE_Nottingham va tenir 26 departaments amb una qualificaci\xc3\xb3 de 5 o 5* (excel\xc2\xb7l\xc3\xa8ncia internacional) segons el Research Assessment Exercise dels UK Funding Councils de 2001, i el Research assessment Exercise de 2008 trob\xc3\xa0 que el 60 per cent de la recerca de Nottingham era "l\xc3\xadder mundial" o d\'"excel\xc2\xb7l\xc3\xa8ncia internacional", Nottingham tamb\xc3\xa9 \xc3\xa9s una de les quatre primeres universitats de Gran Bretanya pel que fa a ingressos rebuts per a recerca, amb m\xc3\xa9s de 150 milions de lliures esterlines en contractes per l\'any acad\xc3\xa8mic 2009-2010. De fet, una classificaci\xc3\xb3 realitzada pel Times Higher Education, basada en els UK Research Councils, mostra que la Universitat de Nottingham fou la segona de Gran Bretanya el 2009 pel que fa a la taxa d\'\xc3\xa8xit de projectes finan\xc3\xa7ats, per davant d\'Oxford, el University College London (UCL) i l\'Imperial College._NEWLINE_La universitat \xc3\xa9s la seu del Leverhume Centre for Research on Globalisation and Economic Policy (GEP). El GEP es va fundar a la Nottingham School of Economics l\'any 2001, i promou investigacions sobre la q\xc3\xbcesti\xc3\xb3 de la globalitzaci\xc3\xb3.\n_START_SECTION_\nAdmissions\n_START_PARAGRAPH_\nD\'acord amb les \xc3\xbaltimes estad\xc3\xadstiques recopilades per la Higher Education Statistics Agency, Nottingham \xc3\xa9s la cinquena universitat m\xc3\xa9s gran del Regne Unit pel que fa al nombre total de matriculacions, amb m\xc3\xa9s de 30.000 estudiants de m\xc3\xa9s de 130 pa\xc3\xafsos. L\'any 2010, la universitat va rebre 49.000 sol\xc2\xb7licituds d\'admissi\xc3\xb3 per 5.500 places, essent aix\xc3\xad una de les 3 universitats m\xc3\xa9s populars del Regne Unit. Tot i aix\xc3\xb2, la universitat ha estat hist\xc3\xb2ricament popular entre les escoles p\xc3\xbabliques brit\xc3\xa0niques, amb un 40% de l\'alumnat provinent de l\'ensenyament privat. Aix\xc3\xb2 ha causat controv\xc3\xa8rsia, i ha fet que Nottingham, com altres universitats amb majoria d\'estudiants de classe mitjana, com la Universitat de Bristol, la Universitat de Durham o la Universitat d\'Edinburgh, hagin introdu\xc3\xaft algunes iniciatives per intentar expandir l\'acc\xc3\xa9s i la participaci\xc3\xb3, finalitzant amb la introducci\xc3\xb3 de l\'escola d\'estiu, oberta a estudiants amb un rerefons no acad\xc3\xa8mic.\n_START_SECTION_\nClassificacions\n_START_PARAGRAPH_\nLa universitat fou declarada "Universitat de l\'Any" per Times Higher Education l\'any 2006, "Universitat Emprenedora de l\'Any" en 2008, i fou finalista en 2010 de l\'elecci\xc3\xb3 "Universitat de l\'Any" del Sunday Times. La Comissi\xc3\xb3 Fulbright descriu la Universitat de Nottingham com a \xc2\xabuna de les universitats del Regne Unit m\xc3\xa9s antigues, m\xc3\xa9s grans i m\xc3\xa9s prestigioses\xc2\xbb. Nottingham va acabar en 8\xc3\xa8 lloc en la classificaci\xc3\xb3 d\'universitats brit\xc3\xa0niques realitzada per The Sunday Times durant la passada d\xc3\xa8cada, prenent la mitjana durant 10 anys, i est\xc3\xa0 situada entre les 10 primeres universitats del Regne Unit segons la classificaci\xc3\xb3 World University Rankings 2010 de Shanghai Jiao Tong (SJTU). A nivell internacional, la Universitat de Nottingham aconsegu\xc3\xad el 74\xc3\xa8 lloc en el QS World University Rankings de 2011._NEWLINE_Nottingham tamb\xc3\xa9 \xc3\xa9s membre de Sutton Trust 13, una relaci\xc3\xb3 de les 13 universitats brit\xc3\xa0niques m\xc3\xa9s prestigioses, confeccionada per l\'organitzaci\xc3\xb3 the Sutton Trust, l\'objectiu de la qual \xc3\xa9s combatre les desigualtats en les principals universitats. Tradicionalment, Nottingham ha tingut una de les r\xc3\xa0tios m\xc3\xa9s altes del Regne Unit entre sol\xc2\xb7licituds d\'admissi\xc3\xb3 i places oferides; de fet, The Sunday Times descriu la universitat com \xc2\xabde les m\xc3\xa9s buscades en educaci\xc3\xb3 superior\xc2\xbb i \xc2\xabamb gaireb\xc3\xa9 10 candidats per pla\xc3\xa7a, Nottingham \xc3\xa9s una de les universitats del Regne Unit on \xc3\xa9s m\xc3\xa9s dif\xc3\xadcil ingressar\xc2\xbb.  Aix\xc3\xb2 ha fet que les seves sol\xc2\xb7licituds d\'admissi\xc3\xb3 hagin estat regularment entre les 10 millors a Gran Bretanya, fins al punt que the Times ha descrit els estudiants de Nottingham com \xc2\xabels millors entre els seus companys\xc2\xbb._NEWLINE_Nottingham tamb\xc3\xa9 ocupa el 8\xc3\xa8 lloc d\'entre les universitats internacionals a l\'enquesta "Best Places to Work in Academia 2010". La universitat tamb\xc3\xa9 \xc3\xa9s "una de les universitats del m\xc3\xb3n m\xc3\xa9s amigables amb els contractadors", d\'acord amb la Virgin Alternative Guide to British Universities, est\xc3\xa0 classificada entre les 15 universitats m\xc3\xa9s escollides al m\xc3\xb3n entre contractadors, segons les classificacions mundials de The Times Higher Education Supplement, i l\'any 2008 una enquesta de Times High Fliers col\xc2\xb7locava la Universitat de Nottingham entre les 3 m\xc3\xa9s desitjades de Gran Bretanya per contractadors de personal amb estudis universitaris. Nottingham tamb\xc3\xa9 \xc3\xa9s la 31a del m\xc3\xb3n, i la 7a a la Gran Bretanya, segons una enquesta de 2011 realitzada per New York Times, on es preguntava a diferents directors generals a quines universitats es dirigirien per contractar candidats. Nottingham \xc3\xa9s la 2a del m\xc3\xb3n (despr\xc3\xa9s de la Universitat d\'Oxford) i la 13a al m\xc3\xb3n (juntament amb la Universitat de Stanford) pel que fa al nombre d\'exalumnes que han arribat al c\xc3\xa0rrec de director general d\'entre les 500 empreses mundials m\xc3\xa9s grans._NEWLINE_Des de 2013, la universitat fou classificada com la 24a a escala nacional i com la 157a a escala internacional pel Times Higher Education. Una enquesta realitzada el 2014 suggeria que era la universitat m\xc3\xa9s demandada pels principals empresaris del Regne Unit. El 2012, Nottingham assol\xc3\xad el 13\xc3\xa8 lloc pel que fa al nombre d\'alumnes relacionats com a CEO del Fortune Global 500. Tamb\xc3\xa9 assol\xc3\xad la 2a pla\xc3\xa7a (juntament amb Oxford) a la classificaci\xc3\xb3 de medallistes dels Jocs Ol\xc3\xadmpics d\'estiu de 2012. A la classificaci\xc3\xb3 de la GreenMetric World University de 2013, Nottingham fou considerat el campus m\xc3\xa9s sostenible.\n_START_SECTION_\nAl Regne Unit\n_START_PARAGRAPH_\nEl campus University Park, a l\'oest del centre de la ciutat de Nottingham, \xc3\xa9s la seu hist\xc3\xb2rica de la Iniversitat de Nottingham, i compta amb una extensi\xc3\xb3 de 330 acres (1,3\xc2\xa0km\xc2\xb2). Constru\xc3\xaft al voltant del llac i de la torre del rellotge, i amb uns jardins extensos, hom reconeix el campus com el m\xc3\xa9s atractiu de la regi\xc3\xb3. El University Park ha rebut nombrosos guardons per la seva arquitectura i paisatgisme, i ha estat nomenat el campus m\xc3\xa9s verd de la regi\xc3\xb3 gr\xc3\xa0cies als premis Green Flag Award. El premi de 2012 \xc3\xa9s el des\xc3\xa8 consecutiu pel University Park, fita que mai no ha aconseguit cap altra universitat del Regne Unit. Nottingham t\xc3\xa9 altres campus addicionals, tots els quals tenen caracter\xc3\xadstiques semblants pel que fa al disseny, essent aix\xc3\xad "campus verds", que consisteixen en edificis d\'una o dues plantes o salons situats al voltant d\'un llac amb extensos jardins bot\xc3\xa0nics. L\'\xc3\xbanica excepci\xc3\xb3 \xc3\xa9s el campus Sutton Bonington, que t\xc3\xa9 una construcci\xc3\xb3 anterior a la creaci\xc3\xb3 del campus University Park._NEWLINE_El campus Jubilee, dissenyat per Sir Michael Hopkins, fou inaugurat per la reina Elisabet II del Regne Unit l\'any 1999, i est\xc3\xa0 situat a 1 milla (1,6\xc2\xa0km) del University Park. Les instal\xc2\xb7lacions del campus acullen les Escoles d\'Educaci\xc3\xb3 i de Ci\xc3\xa8ncies de la Computaci\xc3\xb3, i l\'Escola de Negocis de la Universitat de Nottingham. L\'empla\xc3\xa7ament tamb\xc3\xa9 \xc3\xa9s seu del National College for School Leadership. Una inversi\xc3\xb3 addicional de 9,2 milions de lliures esterlines f\xc3\xa9u que l\'any 2004 es complet\xc3\xa9s un segon edifici per l\'Escola de Negocis de la Universitat de Nottingham, inaugurada pel Ministre de Ci\xc3\xa8ncia i Innovaci\xc3\xb3, Lord Sainsbury. La naturalesa respectuosa amb el medi ambient del campus i dels seus edificis han estat un factor determinant en els guardons que ha rebut, entre ells Millennium Marque Award for Environmental Excellence, el British Construction Industry Building Project of the Year, el RIBA Journal Sustainability Award i el Civic Trust Award for Sustainability._NEWLINE_El campus Jubilee va guanyar l\'acc\xc3\xa8ssit del jurat als Energy Globe Award de 2005. Aquest campus es distingeix per la seva arquitectura moderna i \xc3\xbanica, culminada en Aspire, una escultura art\xc3\xadstica de 60 metres d\'alt, que \xc3\xa9s l\'escultura individual m\xc3\xa9s alta del Regne Unit. La Universitat planeja invertir 200 milions de lliures en un nou projecte dissenyat per Ken Shuttleworth, dissenyador de la famosa Gherkin de Londres i fundador de MAKE Architects. Al centre d\'aquest nou projecte hi haur\xc3\xa0 el \'Volcano\' de Nottingham. Tot i aix\xc3\xb2, l\'arquitectura del campus Jubilee no \xc3\xa9s admirada per tothom, i de fet els \xc3\xbaltims edificis de serveis han estat catalogats com el segon pitjor nou disseny arquitect\xc3\xb2nic de Gran Bretanya en una esquesta de 2009._NEWLINE_El campus City Hospital est\xc3\xa0 situat prop de Bestwood, i acull personal i estudiants de postgrau en les especialitats de medicina respirat\xc3\xb2ria, medicina cerebrovascular, oncologia, fisioter\xc3\xa0pia i salut p\xc3\xbablica. Aquest campus ser\xc3\xa0 ampliat el 2009 per acollir-hi un nou institut de salut p\xc3\xbablica i centre especialitzat en la investigaci\xc3\xb3 del tabac._NEWLINE_El campus Sutton Bonington acull l\'Escola de Bioci\xc3\xa8ncies de Nottingham i la nova Escola de Medicina Veterin\xc3\xa0ria i Ci\xc3\xa8ncia, i est\xc3\xa0 situat a aproximadament 12 milles (19,3\xc2\xa0km) al sud de la ciutat de Nottingham, entre l\'autovia M1, la central el\xc3\xa8ctrica de Ratcliffe i el ferrocarril Midland Main Line. Aquest campus est\xc3\xa0 centrat al voltant de mansi\xc3\xb3 hist\xc3\xb2rica de Sutton Bonington i, igual que el campus University Park, encara conserva molts dels antics jardins bot\xc3\xa0nics privats i llacs, oberts nom\xc3\xa9s per als estudiants. La University Farm, incl\xc3\xb2s el Dairy Centre, es troba al campus Sutton Bonington._NEWLINE_El campus King\'s Meadow es fund\xc3\xa0 l\'any 2005 sobre l\'antic empla\xc3\xa7ament de la Central Independent Television a Lenton Lane. T\xc3\xa9 sobretot funcions administratives, encara que tamb\xc3\xa9 s\'hi pot trobar el Departament de Manuscrits i Col\xc2\xb7leccions Especials. Encara hi ha un estudi de televisi\xc3\xb3, que es lloga a la ind\xc3\xbastria del cinema i la TV._NEWLINE_A l\'entrada sud del campus principal, al parc Highfields,  hi ha el Centre d\'Arts Lakeside, l\'espai de la Universitat de Nottingham pel desenvolupament i representacions de les arts._NEWLINE_El pavell\xc3\xb3 D. H. Lawrence acull una multitud d\'espais culturals, com per exemple un teatre amb capacitat per a 225 espectadors, una s\xc3\xa8rie d\'armaris d\'artesania, la galeria Weston (que exposa la col\xc2\xb7lecci\xc3\xb3 de manuscrits de la Universitat), la galeria Wallner (que serveix com a plataforma per artistes locals i regionals), i una s\xc3\xa8rie d\'espais per a les arts visuals, actuacions i allotjaments._NEWLINE_Altres instal\xc2\xb7lacions inclouen la galeria d\'art, sal\xc3\xb3 per a recitals i teatre Djanogly, que en el passat ha acollit enregistraments i retransmissions de BBC Radio 3, els festivals NOTT Dance i NOW, i una s\xc3\xa8rie d\'exposicions d\'art contemporani.\n_START_SECTION_\nCampus internacionals\n_START_PARAGRAPH_\nNottingham ha introdu\xc3\xaft campus internacionals com a part de la seva estrat\xc3\xa8gia de creixement. La primera fase en aquesta estrat\xc3\xa8gia fou la creaci\xc3\xb3 l\'any 1999 d\'un campus a Semenyih (Selangor, Mal\xc3\xa0isia), a poca dist\xc3\xa0ncia de Kuala Lumpur. Posteriorment, l\'any 2004, es cre\xc3\xa0 un campus a Ningbo (prov\xc3\xadncia de Zhejiang, Xina)._NEWLINE_El campus Malaysia fou el primer campus d\'una universitat brit\xc3\xa0nica a Mal\xc3\xa0isia, i un dels primers arreu del m\xc3\xb3n, en rebre el premi Queen\'s Award for Enterprise 2001 i el Queen\'s Award for Industry (International Trade) 2006. El mes de setembre de 2005, el campus Malaysia es va traslladar a un campus constru\xc3\xaft ad hoc a Semenyih, a 18 milles (29,0\xc2\xa0km) al sud del centre de Kuala Lumpur._NEWLINE_Amb una inversi\xc3\xb3 de 40 milions de lliures, l\'any 2005 es va completar el campus Ningbo, inaugurat pel viceprimer ministre brit\xc3\xa0nic John Prescott el febrer de 2006. De la mateixa manera que el campus Malaysia, el campus Ningbo t\xc3\xa9 la seva versi\xc3\xb3 de l\'edifici Trent, a m\xc3\xa9s del Centre per les Tecnologies d\'Energia Sostenible (Centre for Sustainable Energy Technologies, CSET), el primer edifici de la Xina amb zero emissions de di\xc3\xb2xid de carboni._NEWLINE_El mes de novembre de 2012, la universitat impuls\xc3\xa0 una alian\xc3\xa7a empresarial amb la Universitat de Ci\xc3\xa8ncia i Tecnologia de la Xina de l\'Est: l\'Acad\xc3\xa8mia Avan\xc3\xa7ada Shanghai Nottingham (Shanghai Nottingham Advanced Academy, SNAA). La SNAA organitzar\xc3\xa0 cursos conjunts a Shanghai amb estades al Regne Unit, amb estudis i investigaci\xc3\xb3 per a universitaris, llicenciats i doctorands.\n_START_SECTION_\nSindicat d\'estudiants\n_START_PARAGRAPH_\nEl Sindicat d\'estudiants de la Universitat de Nottingham est\xc3\xa0 fortament involucrat en la promoci\xc3\xb3 d\'activitats estudiantils a la universitat, i t\xc3\xa9 m\xc3\xa9s de 190 associacions afiliades. Altres 76 clubs esportius estan afiliats a la Uni\xc3\xb3 Atl\xc3\xa8tica del Sindicat d\'estudiants. Nottingham participa cada any a la Varsity Series, una s\xc3\xa8rie d\'esdeveniments esportius entre estudiants i personal de la universitat, d\'una banda, i els seus rivals tradicionals de la Universitat Nottingham Trent, de l\'altra._NEWLINE_La revista estudiantil Impact es publica durant el per\xc3\xadode lectiu. Hi ha un club de teatre que t\xc3\xa9 la seva activitat a The New Theatre. El Sindicat d\'estudiants tamb\xc3\xa9 opera una companyia professional d\'il\xc2\xb7luminaci\xc3\xb3 i so, TEC PA & Lighting, que proporciona serveis a multitud d\'esdeveniments, com ara graduacions, balls i altres, tant a dins de la universitat com per clients externs._NEWLINE_El Sindicat assegura tenir l\'organitzaci\xc3\xb3 m\xc3\xa9s gran estudiantil per a recaptaci\xc3\xb3 de fons (fora dels Estats Units), anomenada \'Karnival\' (abreujada com a "Karni"), que va recaptar 1,61 milions de lliures l\'any 2012. L\'emissora de r\xc3\xa0dio de la universitat \xc3\xa9s la URN/Student Radio for Nottingham._NEWLINE_El Sindicat d\'estudiants tamb\xc3\xa9 organitza activitats i esdeveniments que fan interactuar estudiants i personal amb la comunitat local. El Centre d\'Estudiants Voluntaris acull m\xc3\xa9s de 600 estudiants cada any que desenvolupen tasques de voluntariat a escoles locals i associacions de la comunitat, a m\xc3\xa9s d\'altres projectes per tot Nottingham. El Sindicat d\'estudiants gestiona tamb\xc3\xa9 un projecte de voluntariat internacional, InterVol, que envia estudiants voluntaris a treballar en comunitats rurals a l\'\xc3\x80frica. La iniciativa Nottingham\'s Active Communities ha cooperat amb el Sindicat d\'estudiants per tal de crear el Crocus Cafe a la rodalia de Lenton.\n_START_SECTION_\nStudents in Free Enterprise\n_START_PARAGRAPH_\nL\'equip Students in Free Enterprise ("SIFE") de la Universitat de Nottingham ha guanyat la competici\xc3\xb3 nacional SIFE del Regne Unit durant quatre anys consecutius (2005, 2006, 2007 i 2008). Aix\xc3\xb2 significa que s\xc3\xb3n l\'equip m\xc3\xa9s premiat del Regne Unit. Tenen la seu a l\'Escola de Negocis de la Universitat de Nottingham. Han participat en les Copes del M\xc3\xb3n SIFE a Toronto, Par\xc3\xads, Nova York i Singapur, i estan classificats com un dels equips SIFE capdavanters del m\xc3\xb3n.\n_START_SECTION_\nAIESEC Nottingham\n_START_PARAGRAPH_\nL\'equip AIESEC de la Universitat de Nottingham, amb base a l\'Escola de Negocis de la Universitat de Nottingham, ha guanyat diversos premis nacionals AIESEC a l\'excel\xc2\xb7l\xc3\xa8ncia durant els \xc3\xbaltims anys. Aix\xc3\xb2 fa que sigui un dels comit\xc3\xa8s AIESEC m\xc3\xa9s guardonats del Regne Unit. Alguns d\'aquests premis s\xc3\xb3n: Unliever Award for Excellence in Business Development (ICX) 1999, Best Local Committee 2000, Best Local Committee 2001, National Service and Learning Excellence 2003, Best Careers Fair 2005 i Most Improved Local Committee 2012. Recentment, l\'AIESEC Nottingham ha tornat a encadenar resultats positius, amb la consecuci\xc3\xb3 del National Business Development Excellence Award el febrer de 2013, en reconeixement de les extraordin\xc3\xa0ries habilitats comercials de l\'equip; de fet, l\'aleshores Responsable de Desenvolupament de Negoci va rebre el reconeixement com a \'Global Top Seller\' (Major Venedor Global) el mar\xc3\xa7 de 2013.\n_START_SECTION_\n"Nottingham Dos"\n_START_PARAGRAPH_\nEl 14 de maig de 2008, Hicham Yezza, treballador de la universitat, i Rizwaan Sabir, estudiant, van ser arrestats a la Universitat de Nottingham i retinguts durant sis dies, a l\'empara de la llei Terrorism Act 2000. La Universitat de Nottingham va informar la policia despr\xc3\xa9s de trobar una versi\xc3\xb3 editada del manual d\'entrenament d\'al-Qaeda, que l\'estudiant estava utilitzant per a la seva recerca. Tots dos detinguts van ser acusats d\'apologia del terrorisme, i posteriornent van ser posats en llibertat sense c\xc3\xa0rrecs. El mes de setembre de 2011, Rizwaan Sabir va rebre una indemnitzaci\xc3\xb3 de 20.000 lliures esterlines per detenci\xc3\xb3 il\xc2\xb7legal per part de la policia de Nottinghamshire._NEWLINE_La Universitat de Nottingham fou durament criticada despr\xc3\xa9s que l\'\xc3\xbanic professor relacionat amb estudis sobre terrorisme de la instituci\xc3\xb3, Dr.\xc2\xa0Rod Thornton, decid\xc3\xads retirar-se com a professor d\'estudis sobre terrorisme i dedicar-se a les seves altres tasques, ja que no volia arriscar-se a possibles arrestos, at\xc3\xa8s que la universitat no expressava el seu parer sobre la possessi\xc3\xb3 de publicacions terroristes. Com a conseq\xc3\xbc\xc3\xa8ncia, la Universitat de Nottingham ha deixat d\'impartir estudis sobre terrorisme._NEWLINE_Arran d\'una confer\xc3\xa8ncia, l\'any 2011, de la British International Studies Association (BISA), Thornton va preparar un document en qu\xc3\xa8 exposava que la universitat havia iniciat una persecuci\xc3\xb3 sistem\xc3\xa0tica contra Yezza, Sabir i altres docents del departament. Un dels companys de Thornton a Nottingham es va queixar a BISA, afirmant que el document de Thornton era difamatori, i un portaveu de la universitat es refer\xc3\xad al document com "altament difamatori contra diversos companys". El document fou retirat de la p\xc3\xa0gina web de BISA._NEWLINE_A principis de maig de 2011, la universitat va suspendre Thornton per la "ruptura en les relacions laborals" causades pel document. En una carta oberta publicada a The Guardian, 67 investigadors internacionals, entre els quals hi havia Noam Chomsky, van demanar la readmissi\xc3\xb3 de Thornton, aix\xc3\xad com un seguiment independent de les actuacions de la universitat, amb l\'argument que el document de Thornton "detalla amb cura el que semblen exemples de conductes inapropiades per part de la direcci\xc3\xb3 de la ger\xc3\xa8ncia, en la q\xc3\xbcesti\xc3\xb3 de l\'arrest de dos membres de la universitat". L\'any 2011 es va iniciar una campanya a favor de la readmissi\xc3\xb3 del Dr.\xc2\xa0Rod Thornton i per la creaci\xc3\xb3 d\'un requeriment p\xc3\xbablic sobre les actuacions de la Universitat de Nottingham.'